Na temelju članka 22. Statuta i članka 6. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj 26/15), Upravni odbor Zajednice kulturno-umjetničkih udruga Zagrebačke županije dana 7. ožujka 2016. godine donosi

**ODLUKU**

**o uvjetima, kriterijima i postupku za dodjelu potpora za financiranje putnih troškova kulturno-umjetničkim udrugama članicama Zajednice kulturno-umjetničkih udruga Zagrebačke županije**

**Članak 1.**

Ovom Odlukom se utvrđuju opći uvjeti, kriteriji i postupak za ostvarivanje prava na novčanu potporu udrugama članicama Zajednice kulturno-umjetničkih udruga Zagrebačke županije (u daljnjem tekstu: Zajednica KUUZŽ) za putne troškove gostovanja u Republici Hrvatskoj i inozemstvu, te obveze kulturno-umjetničkih udruga za financiranje putnih troškova za gostovanja u zemlji i inozemstvu.

1. **OPĆI UVJETI**

**Članak 2.**

Zajednica KUUZŽ će dodjeljivati novčane potpore za financiranje putnih troškova za gostovanja kulturno-umjetničkih udruga u Republici Hrvatskoj i inozemstvu.

Broj aktivnosti koje će jedan korisnik provesti u jednoj godini ograničen je na jedan odlazak na gostovanje u Republici Hrvatskoj i na jedan odlazak na gostovanje u inozemstvu.

**Članak 3.**

Sredstva navedena u članku 2. dodjeljuju se na temelju javnog poziva za financiranje putnih troškova kulturno-umjetničkim udrugama članicama Zajednice kulturno-umjetničkih udruga Zagrebačke županije (u daljnjem tekstu: Javni poziv) čiji je nositelj Zajednica KUUZŽ i u skladu s dokumentacijom za provedbu Javnog poziva.

Financijska potpora za pojedini program može se odobriti u iznosu do 10.000,00 kn.

1. **UVJETI ZA ODOBRAVANJE FINANCIJSKIH POTPORA**

**Članak 4.**

Pravo na podnošenje prijave na natječaj imaju udruge koje udovoljavaju sljedećim uvjetima:

* članice su Zajednice KUUZŽ;
* dostavile su sve obavezne obrasce i priloge propisane Javni poziv;
* imaju sjedište i područje djelovanja u Zagrebačkoj županiji;
* upisane su u Registar udruga Republike Hrvatske čija temeljna svrha nije stjecanje dobiti (neprofitna udruga) i upisane u Registar neprofitnih organizacija (RNO);
* sukladno statutu imaju glavnu djelatnost kulturu ili aktivno provode projekte na području kulture te promiču uvjerenja i ciljeve koji nisu u suprotnosti s Ustavom i zakonom;
* da nemaju dugovanja prema Proračunu Županije;
* da nemaju dugovanja s osnove plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu;
* utvrđen način javnog objavljivanja programskog i financijskog izvješća o radu za proteklu godinu (mrežne stranice udruge, izvješće s godišnje skupštine ili drugi prikladan način);
* da se protiv korisnika, odnosno osobe ovlaštene za zastupanje i voditelja programa/projekta ne vodi kazneni postupak i nije pravomoćno osuđen za prekršaje ili kaznena djela.

Pravo prijave na Javni poziv nemaju:

* ogranci, podružnice i slični ustrojstveni oblici udruga, koji nemaju pravnu osobnost,
* udruge koje nisu registrirane prema Zakonu o udrugama i upisani u Registar udruga Republike Hrvatske,
* udruge koje nisu upisane u Registar neprofitnih organizacija pri Ministarstvu financija Republike Hrvatske,
* udruge koje primarno ne obavljaju djelatnost iz područja kulture te aktivno ne provode projekte na području kulture,
* projekti koji se financiraju prema posebnim propisima (npr. Zakon o Hrvatskom Crvenom križu).
* projekti usmjereni isključivo na pokrivanje troškova redovnog poslovanja.

Prijava podnesena od udruga i drugih neprofitnih organizacija iz stavka 2. ovog članka  ocijenit će se nedopuštenom.

**Članak 5.**

Prijavitelj može na Javni poziv prijaviti najviše jedno gostovanje u Republici Hrvatskoj i jedno gostovanje u inozemstvu. Prijava na Javni poziv mora sadržavati sve podatke i dokumentaciju određenu Javnim pozivom. Ukoliko prijava nije sačinjena sukladno uvjetima iz Javnog poziva ili je dostavljena nakon roka za dostavu prijava neće se dalje razmatrati.

**Članak 6.**

Prijava na Javni poziv za dodjelu novčanih potpora podnosi se nakon što je korisnik bio na gostovanju, o čemu prilaže dokumentaciju prema uvjetima Javnog poziva. Prijave na Javni poziv moraju zadovoljiti formalne uvjete, te se boduju.

Povjerenstvo za ocjenjivanje donosi prijedlog Odluke o dodjeli novčanih sredstava. Konačnu Odluku o dodjeli novčanih sredstava donosi Upravni odbor Zajednice KUUZŽ.

1. **KRITERIJI ZA DODJELU POPTORA**

**Članak 7.**

Odluka o uvjetima, kriterijima i postupku za dodjelu potpora za financiranje putnih troškova kulturno-umjetničkim udrugama članicama Zajednice kulturno-umjetničkih udruga Zagrebačke županije sadrži kriterije koje trebaju ispunjavati predloženi programi.

Pri stručnom vrednovanju i ocjenjivanju podnesenih prijedloga programa, primjenjivat će se sljedeći kriteriji:

* prijavljeni program/projekt doprinosi kulturi Zagrebačke županije
* ciljevi programa/projekta su jasno definirani i realno dostižni
* prijavitelj programa/projekta je izvršio ugovorne obveze prema Županiji i Zajednici KUU ZŽ iz prethodnih godina
* osigurano sufinanciranje prijavljenog programa/projekta i iz drugih izvora
* troškovi programa/projekta su usklađeni s planiranim aktivnostima
* troškovi programa/projekta su realni u odnosu na rezultate i vrijeme trajanja
* dosadašnji postignuti rezultati u radu prijavitelja programa/projekta
* prijavitelj i partner(i) imaju dovoljno iskustva i kapaciteta za provođenje programa/projekta
* broj sudionika u prijavljenom programu/projektu
* vjerojatnost da se korist od prijavljenog programa/projekta nastavi nakon isteka financijske potpore.

**Članak 8.**

Potpore se dodjeljuju prema kriterijima kako slijedi:

1. Za gostovanja u Republici Hrvatskoj - financirat će se troškovi puta koji se dokazuju plaćenim računima na način:

* Isplatit će se puni iznos računa – ako je iznos računa do 3.000,00 kn
* Isplatiti će se iznos od 3.000,00 kn – ako je iznos računa do 7.000,00 kn
* Isplatit će se 5.000,00 kn – ako je iznos računa veći od 7.000,00 kn

1. Za gostovanja u inozemstvu - financirat će se troškovi puta koji se dokazuju plaćenim računima na način:

* Isplatit će se puni iznos računa – ako je iznos računa do 8.000,00 kn
* Isplatit će se 8.000,00 kn – ako je iznos računa do 11.000,00 kn
* Isplatit će se 10.000,00 – ako je iznos računa veći od 11.000,00 kn.

**Članak 9.**

Programi za koje se vrednovanjem utvrdi da ispunjavaju kriterije uvrstit će se u prijedlog programa za ostvarivanje potpore.

Svaki  kriterij  utvrđen  u  članku 7. i članku 8. ove Odluke, ocjenjuje se ocjenom od 1 do 10.

Maksimalni  broj  bodova  po  prijavljenom  programu/projektu je 100, a minimalni broj bodova po prijavljenom projektu je 40. Ukoliko prijavitelj ostvari manji broj bodova od minimalno propisanog broja bodova, isti neće imati pravo na dodjelu sredstava.

1. **POSTUPAK ZA OSTVARIVANJE PRAVA NA POTPORU**

**Članak 10**.

Odluku o raspisivanju Javnog poziva donosi Upravni odbor Zajednice KUUZŽ.

Javni poziv se objavljuje na službenim stranicama Zagrebačke županije [www.zagrebacka-zupanija.hr](http://www.zagrebacka-zupanija.hr)

Javni poziv je otvoren do utroška sredstava, a najkasnije do 15. prosinca 2016. od dana objave. Tekst Javni poziv sadrži:

* naziv tijela koje objavljuje Javni poziv,
* predmet Javnog poziva,
* odluku o dodjeli sredstava,
* mjesto dostave, način dostave i rok za dostavu prijave,
* popis dokumentacije koja se treba dostaviti uz prijavu,
* vrijeme trajanja Javnog poziva,
* kontakt podatke za eventualna pitanja,
* način objave Odluke o dodjeli novčanih potpora.

**Članak 11.**

Prijave za novčane potpore se podnose na odgovarajućem obrascu uz pripadajuću dokumentaciju.

Dokumentacija za provedbu Javni poziv iz stavka 1. obuhvaća:

1. tekst javnog Javnog poziva,
2. upute za prijavitelje,
3. prijavni obrazac programa ili projekta (sadrži opisni i proračunski dio),
4. obrazac izjave o partnerstvu,
5. obrazac izjave o neosuđivanosti,
6. obrazac izjave o nefinanciranju programa/projekta iz drugih javnih izvora.

**Članak 12.**

Upravni odbor Zajednice KUUZŽ imenuje Povjerenstvu za ocjenjivanje prijava koje se sastoji od tri (3) člana, od kojih su dva (2) člana ujedno i članovi Upravnog odbora Zajednice KUUZŽ, a jedan (1) član je nezavisni vanjski stručnjak iz područja djelatnosti u kulturi.

Tajnik obrađuje pristigle prijave i pritom utvrđuje pravovremenost, potpunost prijave i tražene dokumentacije i udovoljavanje prijave propisanim uvjetima iz ove Odluke i Javnog poziva, te ih prosljeđuje na daljnji pregled i ocjenu Povjerenstvu za ocjenjivanje.

Povjerenstvo za ocjenjivanje ocjenjuje prijave koje su ispunile formalne uvjete natječaja sukladno kriterijima koji su propisani uputama za prijavitelje, te daje prijedlog Odluke o dodjeli financijskih sredstava za programe ili projekte.

Prijave pristigle izvan roka propisanog Javnim pozivom neće se razmatrati.

Udruge koje na zahtjev, u dodatnom traženju ne dostave dopunjenu ili ispravljenu prijavu, smatrat će se da su povukle prijavu.

Rezultati natječaja objavljuju se na mrežnim stranicama Županije [www.zagrebacka-zupanija.hr](http://www.zagrebacka-zupanija.hr).

**Članak 13.**

Danom dostave pisane obavijesti o rezultatima Javnog poziva smatra se dan objave prijedloga Odluke o dodjeli financijskih sredstava na web stranicama Zagrebačke županije.

Novčane potpore odobravaju se nakon završenog projekta/aktivnosti, a na temelju preslika računa i dokaza o odlasku na gostovanje.

Odobrena novčana sredstva doznačuju se na IBAN žiro račun korisnika.

1. **PRAVO PRIGOVORA**

**Članak 14.**

Prijavitelji koji su nezadovoljni prijedlogom Odluke o dodjeli financijskih sredstava imaju pravo na prigovor.

Rok za podnošenje prigovora je 8 (osam) dana od dana dostave pisane obavijesti o rezultatima Javnog poziva, a Odluku o prigovoru, donosi Upravni odbor Zajednicu KUUZŽ.

Prigovor se može podnijeti isključivo na provedbu natječajnog postupka te eventualno bodovanje nekog kriterija s 0 bodova, ukoliko prijavitelj smatra da je u prijavi dostavio dovoljno argumenata za drugačije bodovanje.

Razlog podnošenja prigovora ne može biti visina dodijeljenih sredstava ili nedodijeljivanje sredstava.

Udruge čije prijave budu odbačene iz razloga neispunjavanja propisanih formalnih uvjeta Natječaja, nakon dostave obavijesti o istome, imaju 8 dana od dana prijema obavijesti, podnijeti prigovor Upravnom odboru Zajednice KUUZŽ.

Udruge koje na zahtjev, u dodatnom traženju ne dostave dopunjenu ili ispravljenu prijavu, smatrat će se da su povukle prijavu.

U slučaju prihvaćanja prigovora, prijava će biti upućena u daljnju proceduru, a u slučaju neprihvaćanja prigovora prijava će biti odbačena.

**Članak 15.**

Prijavitelju kojem nisu odobrena financijska sredstva može se na njegov zahtjev omogućiti uvid u zbirnu ocjenu kvalitete prijavljenog programa ili projekta, uz pravo Zajednice KUUZŽ da zaštiti tajnost podataka o osobama koje su ocjenjivale program ili projekt.

Prijavitelj može zahtijevati uvid iz prethodnog stavka u roku od 3 (tri) dana od dana javnog objavljivanja rezultata Javnog poziva.

1. **OBVEZE KORISNIKA**

**Članak 16.**

Korisnik iz članka 2. ove Odluke dužan je na svim službenim materijalima, na svim izvješćima uz provedeni projekt istaknuti slijedeće: „**Projekt je novčanom potporom pripomogla Zagrebačka županija“**.

**Članak 17.**

Ukoliko je korisnik priložio neistinitu dokumentaciju ili se utvrdi da je nenamjenski potrošio dobivena novčana sredstva, ista mora vratiti u proračun Zajednice KUU ZŽ.

U slučaju da je priložio neistinitu dokumentaciju ili potrošio sredstva nenamjenski bit će isključen iz potpora koje dodjeljuje Zajednica KUU ZŽ u narednih pet (5) godina.

**Članak 18.**

Ova Odluka stupa na snagu danom donošenja, a objavit će se na službenim mrežnim stranicama Zagrebačke županije [www.zagrebacka-zupanija.hr](http://www.zagrebacka-zupanija.hr).

Zajednica kulturno umjetničkih udruga

Zagrebačke županije